Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од М.Д. од Штип, поднесена против Основно јавно обвинителство Кочани, по предметот Барање за пристап до информации од јавен карактер, на 22.02.2024 година го донесе следното

 **Р Е Ш Е Н И Е**

1. Жалбата изјавена од М.Д. од Штип, поднесена против Основно јавно обвинителство Кочани, заведена во Агенцијата под бр.08-23 на 08.02.2024 година, по предметот Барање за пристап до информации од јавен карактер, **СЕ УВАЖУВА**.

**2.СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

М.Д. од Штип, како што е наведено во Жалбата, на 08.01.2024 година преку електронска пошта поднела Барање за пристап до информации од јавен карактер до Основното јавно обвинителство Кочани, со кое побарала, по електронска пошта, да и се достави следната информација:

„На ден 12.06.2023 година, од моја страна во СВР Штип е пријавен настан, по претходно јавно објавена снимка на социјалните мрежи, на која што се гледа како возило марка Дачија, влече куче врзано за задниот дел од возилото на патот Истибања-Виница. На денот на пријавата, од страна на инспектор при СВР Штип беше поднесен предлог за кривично гонење до надлежното јавно обвинителство.

1. Ве молам да ми доставите електронска копија од јавно обвинителската одлука во врска со случајот образложен погоре, со соодветно заштитени лични податоци “.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба, заведена во Агенцијата под бр. 08-23 на 08.02.2024 година.

Агенцијата со електронски допис бр.08-23 од 09.02.2024 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

На 22.02.2024 година, Имателот на информации до Агенцијата преку електронска пошта достави Допис заведен во Агенцијата под бр.08-23 во кој наведува:“...поради зголемен обем на работа на ОЈО Кочани за итни и приоретни предмети во наведениот период ...... на подносителот на барањето за информацијата не е одговорено до каде е постапката со малтретирањето на кучето. Ве известувам дека во најбрз мозен рок, по спроведениот тест на штетност за информацијата од јавен карактер, ќе се одговори на барањето, за кое во ОЈО Кочани е оформен предмет против непознат сторител за кривично дело од чл.233 од КЗ и по кој се преземаат мерки за откривање на сторителот“ .

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рокне ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што се смета дека Барањето е одбиено.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**